Гъуащхьауэхэр къызэрокI
«Спартак-Налшык» (Налшык) — «Нефтехимик» (Нижнекамск) — 3:2 (1:1 ). Налшык. «Спартак» стадион. ФокIадэм и 3-м. ЦIыху 2500-рэ еплъащ.
Судьяхэр: Волошин (Смоленск), Деушев, Сафьян (тIури Мэзкуу щыщщ);
«Спартак-Налшык»: Антипов, Мурачёв, Семёнов, Соблыр (Кузнецов, 82), Дашаев, Дроздов, Мухьэммэд (Ахьядов, 63), Войнов (Крамаренкэ, 74), Ахриев (Мэкъуауэ, 86), Гугуев, Бажэ.
«Нефтехимик»: Самохвалов, Кобахидзе (Духнов, 46), Морозов, Сурков, Кивэ (Бабырь, 27), Васильев, Малякэ, Корнилов, Замалиев, Галиакберов, Матяш (Бойчук, 62; Соболев, 74).
Топхэр дагъэкIащ: Бажэм, 14 (1:0), Галиакберовым, 18 (1:1), Ахриевым, 55 (2:1), Галиакберовым, 68 (2:2), Ахриевым, 70 (3:2).
Дагъуэ къыхуащIащ Бажэмрэ Замалиевымрэ.
«Спартак-Налшыкым» мы зэIущIэр хуабжьу жыджэру къыщIидзащ. Джэгугъуэ блэкIам я хьэрхуэрэгъухэм я гъуащхьэхъумитIым фэбжь зэ- рагъуэтар икIэщIыпIэкIэ къигъэсэбэпыну ар хущIэкъуащ. Мурадыр лъабжьэншэу къыщIэкIакъым икIи епщыкIутхуанэ дакъикъэм бжыгъэр къызэIуха хъуащ. Пэжщ, ар зи зэраныр «Нефтехимик»-м и гъуащхьэтетращ. Метр 35-рэ хуэдизкIэ пэжыжьэу Бажэ Амир штрафнойр щигъэзащIэм, куэдым я гугъакъым ар гъуэм занщIэу еуэну. Апхуэдэу къыщыхъуащ хьэщIэхэм я гъуащхьэтетми икIи то-пыр зыIэщIигъэкIащ.
АрщхьэкIэ япэ ехъулIэныгъэм налшыкдэсхэр куэд- рэ щагъэгуфIыкIакъым. ДакъикъиплI нэхъ дэмыкIыу Галиакберовым бжыгъэр зэхуэдэ ищIыжащ.
Зэрырагъэжьа щIыкIэм тету «Спартак-Налшыкым» и футболистхэм джэгум адэкIэ пащащ. Япэ ищыну абыхэм Iэмал хъарзынэхэр къахукъуэкIырт. Псом хуэмыдэу жыджэрт Войнов Денис-рэ Гугуев Магомедрэ. АрщхьэкIэ топыр хьэщIэхэм я гъуэм етIуанэу щыдэкIар загъэпсэхуукъихьэжа иужькIэщ. Фэбжь игъуэту иджыри зы гъуащхьэхъумэ зыфIэкIуэда нижнекамскдэс-хэм ди щIалэхэм я ебгъэрыкIуэныгъэхэр яхузэтемыIыгъэжыххэ хъуащ. 55-нэ дакъикъэм Дашаевыр щхьэкIэ зэуа топым «Нефтехимик»-м и гъуащхьэтетым ерагъкIэ къригъэгъэзащ, ауэ абы япэу Ахриевыр нэсри «Спартак-Налшыкыр» япэ иригъэщащ. Апхуэдэ щIыкIэкIэ 2016-2017 гъэхэм япэ дивизионым щекIуэкI зэхьэзэхуэм япэу, епщыкIузанэ джэгугъуэм, зы топ нэхърэ нэхъыбэ зы зэIущIэм налшыкдэсхэм щыхудагъэкIащ. Ар ехъулIэныгъэт, ауэ абыкIэ Iуэхур зэфIэмыкIауэ къы-щIидзыжащ икIи топитIри текIуэныгъэм хурикъуакъым. Дакъикъэ пщыкIущ дэкIауэ арат Галиакберовым аргуэру бжыгъэр зэхуэдэ щищIыжам.
Апхуэдэу Iуэхур къызэрекIэрэхъуэкIам «Спартак-Налшыкыр» хуабжьу игъэгубжьащ. КъыкIэлъыкIуэ ебгъэрыкIуэныгъэм абы и насып къыщикIащ икIи Ахриевым мы зэIущIэм етIуанэ топри щыдигъэкIри, хэгъэрейхэм текIуэныгъэр къахуихьащ.
Мы зэIущIэм топу щыдагъэкIар ирикъуну къалъытэри, налшыкдэсхэр икIуэтыжащ. Иужь дакъикъэхэм ахэр нэхъыбэу зыхущIэкъуар я гъуэр зэрахъумэнырщ. Ар абыхэм яхузэфIэкIащ икIи текIуэныгъэр 3:2-уэ зыIэрагъэхьэ- ри, епщIанэ увыпIэм нэс дэкIуэтеящ.
Зэхьэзэхуэм щиIыгъ бжьыпэр игъэбыдащ Мэзкуу и «Динамо»-м. Тамбов къалэм щыIэу ар хэгъэрейхэм ефIэкIащ. Мэзкуу дэсхэ зыкъыкIэрамыгъэхуну хущIокъу ди лъахэгъу Абазэ Руслан зи гъуащхьэхъумэ «Тосно»-р. «Динамо»-м текIуэу игъэзэжа иужькIэ Ленинград областым и командэм Калиниград къикIа «Балтика»-р бжыгъэшхуэкIэ хигъэщIащ.
Хьэлэмэтащ Мэзкуу и «Спартак»-мрэ Санкт-Петербург и «Зенит»-мрэ я етIуанэ командэхэм къалащхьэм щрагъэкIуэкIа зэIущIэри. Абы хэгъэрейхэр бжыгъэшхуэкIэ щытекIуащ икIи турнир таблицэм и ещанэ увыпIэм дэкIуэтеящ.
АдэкIэ щыгъуазэ фыхуэтщIынщ Урысей Федерацэм футболымкIэ и япэ дивизионым иужьу щызэхэта зэIущIэхэм къарикIуа бжыгъэхэм. Мис ахэр: «Химки» (Химки) — «Тюмень» (Тюмень) — 3:2, «СКА-Хабаровск» (Хабаровск) — «Енисей» (Краснояск) — 1:0, «Сибирь» (Новосибирск) — «Шинник» (Ярославль) — 1:1, «Мордовия» (Саранск) — «Сокол» (Саратов) — 0:0, «Тамбов» (Тамбов) — «Динамо» (Мэзкуу) — 1:2, «Тосно» (Тоснэ) — «Балтика» (Калининград) — 4:1, «Волгарь» (Астрахань) — «Луч-Энергия» (Владивосток) — 3:2, «Кубань» (Краснодар) — «Факел» (Воронеж) — 0:0, «Спартак-2» (Мэзкуу) — «Зенит-2» (Санкт-Петербург) — 4:1.
КъыкIэлъыкIуэ джэгугъуэри «Спартак-Налшыкым» и стадионым щригъэкIуэкIынущ. ФокIадэм и 10-м абы къригъэблэгъэнущ Владивосток и «Луч-Энергия»-р.
Жыласэ Заурбэч.
